স্টাফ রিপোর্টার, বর্ধমান: সোমবারের পঞ্চায়েত নির্বাচনের দিন জেলা জুড়ে একাধিক অনভিপ্রেত ঘটনা সামনে এসেছে৷ সেই ছবি দেখে বর্ধমান জেলা প্রশাসন গণনার দিনও অশান্তির আশঙ্কা করছে। সেজন্য প্রতিটি গণনাকেন্দ্রকেই রীতিমত ত্রিস্তরীয় নিরাপত্তা বলয়ে মুড়ে ফেলার কাজ শুরু হয়েছে। জেলাশাসক অনুরাগ শ্রীবাস্তব জানিয়েছেন, গণনাকেন্দ্রের বাইরে থাকছে সিসিটিভি। কারা আসছেন বা কারা যাচ্ছেন তা নথিভুক্ত করা হবে। কড়া নজরদারি থাকবে গণনাকেন্দ্রের ভেতরেও। সেখানেও বসানো হবে ক্যামেরা।